Komunikazzjoni mill-Kummissjoni lill-Parlament Ewropew skont l-Artikolu 294(6) tat-Trattat dwar il-Funzjonament tal-Unjoni Ewropea dwar il-pożizzjoni tal-Kunsill fir-rigward tal-adozzjoni ta' regolament tal-Parlament Ewropew u tal-Kunsill dwar ikel ġdid, li jemenda r-Regolament tal-Kummissjoni (KE) Nru 1331/2008 u li jirrevoka r-Regolament (KE) Nru 258/97 u r-Regolament tal-Kummissjoni (KE) Nru 1852/2001 /* KUMM/2010/0124 finali - COD 2008/0002 */





[pic] | IL-KUMMISSJONI EWROPEA | Brussel 24.3.2010 KUMM(2010)124 finali 2008/0002 (COD) KOMUNIKAZZJONI MILL-KUMMISSJONI LILL-PARLAMENT EWROPEW skont l-Artikolu 294(6) tat-Trattat dwar il-Funzjonament tal-Unjoni Ewropea dwar il-pożizzjoni tal-Kunsill fir-rigward tal-adozzjoni ta' Regolament tal-Parlament Ewropew u tal-Kunsill dwar ikel ġdid, li jemenda r-Regolament tal-Kummissjoni (KE) Nru 1331/2008 u li jirrevoka r-Regolament (KE) Nru 258/97 u r-Regolament tal-Kummissjoni (KE) Nru 1852/2001 2008/0002 (COD) KOMUNIKAZZJONI MILL-KUMMISSJONI LILL-PARLAMENT EWROPEW skont l-Artikolu 294(6) tat-Trattat dwar il-Funzjonament tal-Unjoni Ewropea dwar il-pożizzjoni tal-Kunsill fir-rigward tal-adozzjoni ta' Regolament tal-Parlament Ewropew u tal-Kunsill dwar ikel ġdid, li jemenda r-Regolament tal-Kummissjoni (KE) Nru 1331/2008 u li jirrevoka r-Regolament (KE) Nru 258/97 u r-Regolament tal-Kummissjoni (KE) Nru 1852/2001 1. SFOND Data tat-trażmissjoni tal-proposta lill-Parlament Ewropew u lill-Kunsill (id-dokument COM(2007)872 finali – 2008/0002COD): | [l-14 ta’ Jannar 2008] | Data tal-opinjoni tal-Kumitat Ekonomiku u Soċjali Ewropew: | [id-29 ta’ Marzu 2008] | Data tal-opinjoni tal-Parlament Ewropew, l-ewwel qari: | [il-25 ta’ Marzu 2009] | Data tat-trażmissjoni tal-proposta emendata: | [*…] | Data tal-adozzjoni tal-pożizzjoni tal-Kunsill: | [il-15 ta’ Marzu 2010] | * Wara li tqiesu l-iżviluppi fil-Kunsill waqt l-ewwel qari tal-Parlament Ewropew, il-Kummissjoni ma ħassitx li kien hemm għalfejn tħejji proposta riveduta iżda esprimiet il-fehmiet tagħha dwar l-emendi tal-Parlament fid-dokument SP(2009)3060 mibgħut lill-Parlament Ewropew fil-11 ta' Settembru 2009. 2. GĦAN TAL-PROPOSTA TAL-KUMMISSJONI 1. Mill-1997 'l hawn, l-awtorizzazzjoni u l-użu ta' ikel ġdid huma rregolati fil-livell tal-UE bl-adozzjoni tar-Regolament tal-Kunsill (KE) Nru 258/97. L-għan tal-abbozz tar-Regolament huwa li jaġġorna u jiċċara l-qafas regolatorju għall-awtorizzazzjoni u t-tqegħid fis-suq ta' ikel ġdid filwaqt li jiżgura li tingħata attenzjoni lis-sikurezza tal-ikel, il-ħarsien tas-saħħa pubblika u l-interessi tal-konsumatur u l-funzjonament tas-suq intern. L-abbozz jirrevoka r-Regolament tal-Kunsill (KE) Nru 258/97 u r-Regolament tal-Kummissjoni (KE) Nru 1852/2001. 2. Din il-proposta għandha l-għan li tissimplifika u tiċċentralizza, fil-livell tal-Unjoni, il-proċedura tal-awtorizzazzjoni skont ir-Regolament (KE) Nru 1331/2008 li jistabbilixxi l-proċedura komuni tal-awtorizzazzjoni. Il-proposta tiżviluppa proċedura speċifika għall-awtorizzazzjoni ta' ikel tradizzjonali minn pajjiżi terzi u tiċċara d-definizzjoni ta' ikel ġdid, inkluż it-teknoloġiji l-ġodda b'impatt fuq l-ikel. 3. Il-proċedura attwali għall-estensjonijiet tal-użu titneħħa u l-awtorizzazzjonijiet marbuta mal-applikant huma sostitwiti b'deċiżjonijiet ġeneriċi ta' awtorizzazzjoni ħlief meta jkun ingħata l-ħarsien tad-dejta għal prodotti tal-ikel innovattivi. 3. KUMMENTI DWAR IL-POŻIZZJONI TAL-KUNSILL 3.1. RIMARKI ġENERALI Il-pożizzjoni tal-Kunsill tirrifletti r-riżultat tal-eżaminazzjoni tal-proposta tal-Kummissjoni filwaqt li tqis l-emendi vvutati mill-Parlament Ewropew. Il-Kummissjoni aċċettat it-tibdil kollu introdott mill-Kunsill fil-proposta tagħha ħlief għall-inklużjoni tal-frieħ (l-ewwel ġenerazzjoni) ta' annimali kklonati fl-ambitu tal-proposta u xi modifiki introdotti wara d-dħul fis-seħħ tat-Trattat dwar il-Funzjonament tal-Unjoni Ewropea. 3.2. L-EMENDI EWLENIN INTRODOTTI MILL-POżIZZJONI TAL-KUNSILL Fil-pożizzjoni tiegħu l-Kunsill inkluda bosta emendi adottati fl-ewwel qari mill-Parlament Ewropew u aċċettati wkoll mill-Kummissjoni. a) Għanijiet tar-Regolament Il-pożizzjoni tal-Kunsill (l-Artikolu 1 u l-premessi 1 u 2) wessgħet l-għanijiet tar-Regolament, fuq il-bażi tal-emendi tal-Parlament Ewropew, biex jinkludu wkoll il-ħarsien tal-ambjent u l-benessri tal-annimali. Dawn l-għanijiet huma konformi ma' atti speċifiċi oħra ta' leġiżlazzjoni dwar l-ikel li ġew aġġornati, u jistgħu jiġu appoġġati mill-Kummissjoni. b) Ikel tradizzjonali minn pajjiżi terzi Il-proposta tal-Kummissjoni stipulat proċedura ssimplifikata bbażata fuq notifika minn kwalunkwe parti interessata ta' ikel tradizzjonali minn pajjiżi terzi fejn qabel ma jitqiegħed fis-suq tal-Unjoni Ewropea wieħed jista' jagħti provi tal-użu tiegħu bla periklu bħala ikel. Il-Kunsill ma aċċettax din il-proċedura billi huwa jixtieq li l-Awtorità Ewropea tas-Sigurtà fl-Ikel tagħti opinjoni xjentifika u li l-Istati Membri jiġu kkonsultati dwar l-awtorizzazzjoni għat-tqegħid fis-suq tal-UE ta' ikel tradizzjonali minn pajjiżi terzi. Madankollu, sar qbil mal-Kunsill dwar proċedura speċifika (l-Artikolu 11(3) u 11(5)) bi skadenzi iqsar (9 xhur minflok 18). Il-Kummissjoni tista’ taċċetta dan il-kompromess. c) Nanoteknoloġiji Fir-rigward tan-nanoteknoloġiji, il-Parlament Ewropew talab li tiddaħħal definizzjoni legali ta' nanomaterjali u li l-itikkettjar ta' dawn il-prodotti jkun mandatorju. Dwar l-ittikkettjar il-Kunsill iqis li r-regoli tal-ittikkettjar, sa fejn ikun xieraq, għandhom jiġu imposti mid-deċiżjoni tal-awtorizzazzjoni skont il-każ. Il-pożizzjoni tal-Kunsill (l-Artikolu 3(2) a) iv) u 3(2) c)) tagħti definizzjoni ta' "nanomaterjali artifiċjali" u tistipula evalwazzjoni sistematika u awtorizzazzjoni ta' qabel it-tqegħid fis-suq tal-ingredjenti kollha tal-ikel li jkun fihom in-nanomaterjali. Dawn l-emendi jistgħu jiġu appoġġati mill-Kummissjoni. d) Ikklonar tal-Annimali Dwar il-klonazzjoni, il-pożizzjonjiet tal-Kunsill u tal-Parlament Ewropew ivarjaw sostanzjalment. L-emendi tal-Parlament Ewropew huma favur it-tneħħija ta' prodotti minn kloni u l-frieħ tagħhom mill-ambitu u favur il-projbizzjoni tal-użu ta' ikel minn kloni u l-frieħ tagħhom jew, bħala kontinġenza, favur moratorju sakemm ikun hemm leġiżlazzjoni speċifika fis-seħħ. Din l-esklużjoni mill-ambitu, sakemm tiġi adottata leġiżlazzjoni speċifika dwar il-klonazzjoni, tista' twassal għal sitwazzjoni fejn ma jkunx hemm leġiżlazzjoni armonizzata tal-UE applikabbli wara r-revoka tar-Regolament attwali dwar l-ikel ġdid. Il-Kunsill iqis li leġiżlazzjoni speċifika dwar il-klonazzjoni tkun aħjar biex tindirizza l-aspetti varji tal-kwistjoni tal-klonazzjoni. Madankollu, il-Kunsill jaqbel li r-Regolament tal-ikel ġdid għandu jkompli japplika sabiex ikopri ikel minn annimali klonizzati sakemm ikun hemm fis-seħħ leġiżlazzjoni speċifika. Barra minn hekk, il-Kunsill qabel b'unanimità li jinkludi ikel mill-ewwel ġenerazzjoni tal-frieħ tal-kloni fid-definizzjoni ta' ikel ġdid u dan jimplika li dan l-ikel ikun jeħtieġ awtorizzazzjoni qabel ma jkun jista' jitqiegħed fis-suq. Il-pożizzjoni tal-Kunsill (l-Artikolu 24(2)) tintroduċi wkoll l-obbligu għall-Kummissjoni li tibgħat lill-Parlament Ewropew u lill-Kunsill rapport dwar l-aspetti kollha ta' ikel prodott minn annimali kklonizzati u l-frieħ tagħhom segwit, jekk inkun il-każ, minn proposta leġiżlattiva. Il-Kummissjoni ma tappoġġax l-inklużjoni ta' ikel minn frieħ tal-kloni fl-ambitu u, għalhekk, ma tistax taqbel mal-pożizzjoni tal-Kunsill (l-Artikolu 3(2)b)). Il-pożizzjoni tal-Kummissjoni hija li żżomm li l-i status quo legali għall-ikel prodott b'metodi riproduttivi ġodda bħall-klonazzjoni u li tħejji r-rapport previst sa tmiem is-sena. Id-definizzjoni attwali u riveduta ta' ikel ġdid tkopri l-ikel kollu (inkluż il-laħam u l-ħalib) li ġej minn annimali miksuba b'metodi riproduttivi ġodda (bħall-klonazzjoni), iżda mhux l-ikel li ġej minn annimali miksuba b'metodi riproduttivi konvenzjonali (jiġifieri metodi użati qabel id-dħul fis-seħħ tar-Regolament (KE) Nru 258/97). Il-Kummissjoni tqis li ma hemmx ġustifikazzjoni biex fl-ambitu jiġi inkluż ikel minn frieħ tal-kloni billi dawn huma miksuba b'metodi riproduttivi konvenzjonali u s-sottomissjoni ta' ikel miksub minn frieħ tal-kloni għal sistema ta' awtorizzazzjoni għat-tqegħid fis-suq ma tkunx għalhekk proporzjonata mal-għanijiet tar-Regolament, partikolarment is-sikurezza tal-ikel, u mhux konformi mat-Trattat dwar il-Funzjonament tal-Unjoni Ewropea. Barra minn hekk, dispożizzjoni bħal din ma tkunx konformi mal-impenji internazzjonali tal-UE. e) Ħarsien tad-dejta Sabiex l-innovazzjoni fl-industrija tal-ikel tiġi promossa, il-proposta tal-Kummissjoni introduċiet il-possibbiltà li tiġi mħarsa evidenza xjentifika li tkun għadha kif ġiet żviluppata kif ukoll dejta xjentifika ġenerika. Il-pożizzjoni tal-Kunsill tappoġġa u ssaħħaħ dawn il-miżuri (l-Artikolu 16(1) u 16(4)) billi tiddefinixxi l-kriterji tal-eliġibbiltà għall-ħarsien tad-dejta u tipprovdi awtorizzazzjoni marbuta mal-applikant għal perjodu ta' 5 snin. Il-Kummissjoni tista' tappoġġa dawn l-emendi. f) Adattament għat-Trattat ta' Lisbona Wara d-dħul fis-seħħ tat-Trattat ta' Lisbona, il-pożizzjoni tal-Kunsill ġiet adattata biex jitqiesu l-Artikoli 290 u 291 tat-Trattat dwar il-Funzjonament tal-Unjoni Ewropea. L-adozzjoni ta' iktar kriterji biex jiċċaraw id-definizzjonijiet stipulati fil-punti a) (i) sa (iv) tal-Artikolu 3 2) marbuta mas-sottokategoriji ta' ikel ġdid, fil-punt c) dwar id-definizzjoni ta' "nanomaterjali artifiċjali" u fil-punt d) u e) marbuta ma' ikel tradizzjonali minn pajjiżi terzi, se tkun żgurata permezz ta' atti implimentattivi. Il-Kummissjoni tqis li d-determinazzjoni ta' dawn il-kriterji hija miżura mmirata biex tissupplimenta l-elementi mhux essenzjali tar-Regolament li għandhom jiġu adottati permezz ta' atti delegati. Fir-rigward tal-adattament tad-definizzjoni ta' "nanomaterjali artifiċjali" għall-progress xjentifiku u tekniku u tad-definizzjonijiet maqbula fil-livell internazzjonali, il-Kummissjoni tqis li n-nuqqas ta' dispożizzjoni fil-pożizzjoni tal-Kunsill fl-ewwel qari, li tippermetti r-reviżjoni tad-definizzjoni biex tirrifletti l-evoluzzjoni teknika, jimplika l-introduzzjoni tal-proċedura leġiżlattiva ordinarja għar-reviżjoni tagħha. B'dan il-mod, din id-definizzjoni ma tkunx tirrifletti l-aħjar stat tax-xjenza u jkollha konsegwenzi negattivi għall-innovazzjoni fl-industrija tal-ikel. Dan l-adattament huwa maħsub biex jemenda l-elementi mhux essenzjali ta' dan ir-regolament u għandu jiġi adottat permezz ta' atti delegati[1]. Għar-raġunijiet ta' hawn fuq, il-Kummissjoni topponi d-dispożizzjonijiet imsemmija hawn fuq tal-pożizzjoni tal-Kunsill. Il-Kummissjoni ma tistax taċċetta l-premessa 36 kif inhi fir-rigward tal-konsultazzjoni ta' esperti fit-tħejjija ta' atti delegati. Il-Kummissjoni ħadet impenn politiku fil-Komunikazzjoni tagħha tad-9 ta' Diċembru 2009 dwar l-Artikolu 290 tat-TFUE biex tikkonsulta sistematikament lill-esperti mill-Awtoritajiet nazzjonali tal-Istati Membri ħlief f'każijiet fejn din il-ħidma preparatorja ma tkunx tirrikjedi għarfien espert ġdid. Madankollu, jekk wieħed iqis li t-Trattat ma jipprevedix gruppi ta' esperti, dawn ma jistax ikollhom rwol istituzzjonali formali. Għalhekk, dispożizzjonijet marbutin mal-involviment ta' esperti fit-tħejjija tal-atti ddelegati ma għandhomx jiġu inklużi fl-atti bażiċi. Fl-aħħar nett, dwar it-tul tal-perjodu biex jitressqu oġġezzjonijiet għal atti delegati, il-Kummissjoni tqis li l-Kunsill ma tax biżżejjed raġunijiet għall-għażla tiegħu ta' perjodu ta' tliet xhur. Il-Kummissjoni tinsisti fuq il-perjodu ta' xahrejn (li jista' jiġi estiż b'xahar ieħor) u ma tistax tappoġġa din l-emenda tal-Kunsill. Il-Kummissjoni madankollu tista' tappoġġa l-adattament tal-miżuri li ġejjin permezz ta' atti implimentattivi: - Il-proċedura għad-determinazzjoni tal-istatus ta' ikel ġdid (l-Artikolu 4, il-paragrafu 4); - Id-deċiżjonijiet dwar jekk tip ta' ikel huwiex fl-ambitu (l-Artikolu 5); - L-aġġornament tal-lista ta' ikel tradizzjonali minn pajjiżi terzi fl-Artikolu 11(5); - L-adozzjoni ta' regoli dettaljati għall-implimentazzjoni tal-proċedura għal ikel tradizzjonali minn pajjiżi terzi (l-Artikolu 11(7)); - L-aġġornament tal-lista tal-Unjoni fil-każ tal-ħarsien tad-dejta qabel l-iskadenza tal-perjodu ta' 5 snin fl-Artikolu 16(5). - L-adozzjoni tal-miżuri implimentattivi biex ikun żgurat it-tagħrif lill-pubbliku (l-Artikolu 17); - L-adozzjoni ta' miżuri tranżizzjonali għal rikjesti pendenti fl-Artikolu 27(2); - L-aġġornament tal-lista ta' ikel ġdid awtorizzat fl-Artikolu 28(8). 4. KONKLUŻJONI Il-Kummissjoni aċċettat it-tibdil kollu introdott mill-Kunsill fil-proposta tagħha ħlief għall-inklużjoni tal-frieħ (l-ewwel ġenerazzjoni) ta' annimali kklonizzati fl-ambitu tal-proposta u l-adattamenti proposti ta' bosta dispożizzjonijiet marbuta mal-komitoloġija tat-Trattat ta' Lisbona. Għalhekk, il-Kummissjoni ma tistax taċċetta l-pożizzjoni tal-Kunsill. ANNESS Dikjarazzjoni mill-Kummissjoni Il-ftehim politiku tal-Kunsill ta' Ġunju 2009 jqis li l-adattament tad-definizzjoni ta' nanomaterjali artifiċjali għall-progress xjentifiku tekniku u għad-definizzjonijiet li sar qbil dwarhom fil-livell internazzjonali għandu jsir skont il-proċedura regolatorja bi skrutinju. Fil-pożizzjoni attwali tal-Kunsill fl-ewwel qari, l-adattament ta' din id-definizzjoni huwa limitat għall-adozzjoni ta' iktar kriterji biex jiċċarawha. L-ewwel nett, din il-modifika timplika li kull adattament tad-definizzjoni nnifisha tkun possibbli biss permezz tal-proċedura leġiżlattiva ordinarja. Il-Kummissjoni topponi din il-limitazzjoni billi biha d-definizzjoni ma tkunx tirrifletti l-aħjar stat tax-xjenza u jkollha konsegwenzi negattivi għall-innovazzjoni fl-industrija tal-ikel. Barra minn hekk, il-Kummissjoni topponi l-adozzjoni ta' iktar kriterji biex jiġu ċċarati d-definizzjonijiet permezz ta' atti implimentattivi skont l-Artikolu 291 tat-TFUE. Il-Kummissjoni tqis li l-adozzjoni ta' dawn il-kriterji timplika s-supplimentazzjoni ta' elementi mhux essenzjali tar-Regolament u għalhekk għandhom jiġu adottati permezz ta' atti delegati skont l-Artikolu 290 tat-TFUE. Dan japplika għad-definizzjonijiet stipulati fl-Artikolu 3(2)(a)(i) sa (iv) dwar sottokategoriji ta' ikel ġdid, għall-Artikolu 3(2)(c) dwar nanomaterjali artifiċjali u għall-Artikolu 3(2)(d) u (e) marbuta mal-ikel tradizzjonali minn pajjiżi terzi. [1] Dikjarazzjoni mill-Kummissjoni lill-Kunsill tal-15 ta' Marzu 2010.